《烛影摇红 集饮西樵司勋寓园，听云然女史度曲，分得八字》
清代·陈世祥

鸳瓦霜浓，金缸一点幺荷烨。吴娘匿笑隐红帘，小露裙儿摺。

帘外冰轮碾雪。问谁领、人间花月。缑山仙子，谪向尘中，还吹尺八。

绕径疏梅，凌寒早有幽香接。玉人试与并梅花，一样无分别。

休把凉州高揭。惹多少、宫墙偷擪。酒徒肠热，词客魂消，都难安贴。

作者简介：明末清初江南通州人，字善百，号散木。明学祯举人。入清官知县。有《楚云章句》、《半豹吟》、《园集》、《含影词》、《种瑶草》等。